### 9.      Beslutning om endeligt at vedtage Lokalplan nr. 570 for butiks- og boligområde ved [adresse], Kalundborg

**Åbent**

Sagsnr.: 326-2015-66796       J.nr.: 01.00.00           Dokumentnr.:
Jesper Knudsen

**Sagstype**

Beslutning.

**Resume og sagens baggrund**

Forslag til Lokalplan nr. 570 for et butiksområde på
[adresse] (udvidelse af Rema1000) har været fremlagt i fire ugers offentlig
høring i perioden 29. maj til 26. juni 2018. Der er indkommet ét høringssvar i
perioden. Sagen lægger op til Kommunalbestyrelsens beslutning om lokalplanens
endelige vedtagelse og godkendelse af forslag til udbygningsaftale.

**Indstillinger**

Direktøren indstiller:

1. Lokalplan nr. 570 for et
   butiksområde på [adresse] vedtages endeligt til offentlig bekendtgørelse.
2. Der indgås en udbygningsaftale
   om udbygning af infrastruktur, som beskrevet i lokalplanens redegørelse
   (Bilag 2).
3. Administrationen bemyndiges
   til at foretage nødvendige redaktionelle ændringer forinden offentlig
   bekendtgørelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

*Lokalplanforslaget*

Formålet med lokalplanen er at fastlægge nærmere
bestemmelser for områdets anvendelse til dagligvarebutik, udvalgsvarebutik,
erhverv indenfor miljøklasse 1-3 og boliger, samt dets indpasning i området. Lokalplanen
fastlægger områdets disponering og sikrer, at ny bebyggelse opføres med respekt
for omgivelserne. Planens formål er også at sikre hensigtsmæssige til- og
frakørselsforhold.

Overordnet disponeres lokalplanområdet med dagligvarebutik
ud mod [adresse] (udvidelse af eksisterende Rema 1000). Herudover er en del
af lokalplanområdet udlagt til parkerings- og manøvreareal. Mod naboen nordøst
for lokalplanområdet bevares en del af de eksisterende træer, dels for at
skærme for parkeringsarealet og dels for at bevare den grønne afslutning af
Elmegade. Ovenpå dagligvarebutikken samt i områdets østlige del er der fortsat
mulighed for boliger og i områdets sydlige del er der mulighed for udvalgsbutik
eller erhverv indenfor miljøklasse 1-3.

*Offentlig høring*

I forbindelse med den offentlige høring af planforslaget er
der modtaget ét skriftligt høringssvar fra [adresse] (bilag 3).
Høringssvaret henviser til naboejendommens bevaringsværdige villa og udtrykker
bekymring for, at en udvidelse af dagligvarebutikken kan påvirke villaens
fortsatte tilstedeværelse. Administrationen bemærker hertil, at den pågældende
ejendom ligger uden for lokalplanområdet og lokalplanen forholder sig derfor
ikke til ejendommens anvendelse og fremtid. Trafikafviklingen rykkes til den
nye rundkørsel ved [adresse] og butikkens udvidelse sker ved eksisterende
bygningsmasse. Derudover indeholder lokalplanen bestemmelser om afskærmende
beplantning og støjafskærmning. Administrationen vurderer samlet set, at lokalplanen
ikke vil påvirke naboejendommen negativt.

Al bebyggelse må opføres i op til to etager og skal udføres
med tegl og fremstå i hvid, sort, grå eller jordfarve. Mindre dele og bygninger
kan udføres med træ eller metal. På den måde indpasses lokalplanområdets
bebyggelse i [adresse] miljø af murermestervillaer og skaber derved
kontinuitet i områdets bebyggelse.

*Trafik og udbygningsaftale*

I forbindelse med lokalplanen er der udarbejdet et
trafiknotat: ”Ny vejadgang fra rundkørsel ved [adresse]Elmegade til Rema
1000 i Kalundborg, revideret 22.01.2018”. Notatet er baseret på trafiktællinger
i 2018 og vurderer den fremtidige kapacitet. Det vurderes i notatet, at der af
hensyn til trafiksikkerheden, etableres et fjerde ben i den eksisterende
rundkørsel. Den eksisterende overkørsel fra [adresse], ensrettes for at
minimere trafikken til [adresse], dog gives der fortsat mulighed for at
butikkens varetransporter kan køre ud af den eksisterende overkørsel.

Grundejer ønsker at indgå en såkaldt udbygningsaftale efter
planloven, dvs. en aftale om udbygning af infrastruktur (jf. planlovens kapitel
5a).

En udbygningsaftale kan indeholde bestemmelser om, at
grundejeren helt eller delvist skal udføre eller afholde udgifterne til de
fysiske infrastrukturanlæg, som skal etableres i eller uden for området for at
virkeliggøre planlægningen (jf. planlovens § 21 b stk. 3). Samtidig indeholder
planloven bestemmelser om, at offentligheden skal oplyses om indgåelse af
udbygningsaftalen.

Kommunalbestyrelsen godkendte på møde den 25. april 2018 et
udkast til udbygningsaftale, som blev fremlagt sammen med lokalplanforslaget.
Administrationen har ikke modtaget bemærkninger hertil. Udbygningsaftalen mellem
Kalundborg Kommune og Rema Butiksudvikling A/S vedlægges her uændret (se Bilag
2). Udbygningsaftalen offentlig bekendtgøres sammen med den endeligt vedtagne
lokalplan.

Rema Butiksudvikling A/S er forpligtet til at udføre
vejarbejdet, således det er klar til ibrugtagning senest samtidig med
ibrugtagning af butiksudvidelsen.

**Økonomiske konsekvenser**

Ingen.

**Teknik- og Miljøudvalgets møde
den 6. september 2018:**

Anbefales.

**Økonomiudvalgets møde den 12.
september 2018:**

Anbefales.

**Bilag**

|  |  |
| --- | --- |
| Bilag 1 - Forslag til Lokalplan nr. 570 For et butiksområde på [adresse] 326-2018-208216 |
| Bilag - 2 Udbygningsaftale mellem Kalundborg Kommune og Rema Butiksudvikling A/S | 326-2018-82046 |
| Bilag 3 - Høringssvar fra [adresse] 326-2018-208272 |